Predkladacia správa

	Vláda SR na svojom zasadnutí dňa 14.5.2003 prijala uznesenie č. 371, ktorým uložila o i. aj ministrovi výstavby a regionálneho rozvoja vypracovať vo svojej odvetvovej pôsobnosti v súlade s pripravovanou zmenou návrhy zákonov, v ktorých určia orgány miestnej štátnej správy na vykonávanie štátnej správy na úsekoch, ktoré sú v pôsobnosti terajších krajských úradov a okresných úradov predložiť ich na rokovanie vlády.
	
	Predložený návrh vymedzuje pôsobnosť štátnej správy na vymedzených úsekoch t.j. na úseku územného plánovania, stavebného poriadku a bývania. 

	Súčasne sa navrhuje novelizovať aj stavebný zákon s cieľom nevytvárať terminologické a tým aj výkladové rozdiely medzi súvisiacimi právnymi predpismi, pričom sa zohľadňuje aj koncepcia usporiadania miestnej štátnej správy schválená vládou SR.

	Návrh bol predložený na pripomienky ústredným orgánom štátnej správy, vyhodnotenie ich pripomienok je obsahom osobitnej časti tohto materiálu. 

	Návrh zákona je v súlade Ústavou SR, ústavnými zákonmi a inými všeobecne záväznými právnymi predpismi.

	Dopad na verejné financie, životné prostredie, zamestnanosť je riešený v doložke finančných, ekonomických, environmentálnych vplyvov a vplyvov na zamestnanosť.
 	
	Návrh bol prerokovaný v Legislatívnej rade vlády SR dňa 12.8.2003 a jej pripomienky sú do návrhu zapracované.  

Vyhlásenie predkladateľa

K návrhu znenia § 3 písm. b) 4. bod splnomocnenec vlády SR pre decentralizáciu verejnej správy  predložil  zásadnú pripomienku „Ustanovenie zákona o obecnom zriadení, ku ktorému sa napája navrhované ustanovenie, je zlé. Aj keď je štátna správa vykonávaná samosprávou ako prenesený výkon, je to stále výkon štátnej správy, teda výkon činnosti vykonávanej v mene štátu. Nie je preto možné v zákone takmer doslova povedať, že orgán, ktorý je povinný túto činnosť vykonávať, ju vykonávať nebude; ak ju nebude vykonávať 6 mesiacov, príde namiesto neho iný orgán.“ 
	
	K tejto pripomienke MVRR SR uvádza: Uvedená pôsobnosť krajského úradu je zakotvená v § 5 ods. 3 a 4 zákona č. 369/1990 Zb. o obecnom zriadení v znení neskorších predpisov a bola do zákona o obecnom zriadení vložená novelou z roku 2001 vo väzbe na presun kompetencií zo štátu na obce. Predloženým návrhom zákona o špecializovanej štátnej správe sa nezakladajú nové kompetencie krajského stavebného úradu iba sa popisuje jeho činnosť vyplývajúca z platného právneho stavu t.j. aj zo zákona o obecnom zriadení. 

	Vzhľadom k tomu, že predkladateľ návrhu nie je gestorom zákona o obecnom zriadení, ako aj s ohľadom na zámer sledovaný predložením návrhu, pripomienke nebolo možné vyhovieť a rozpory neboli odstránené na rokovaní štátneho tajomníka MVRR SR a splnomocnenca vlády dňa 14.7.2003.

	Zdôrazňujeme, že splnomocnenec vlády na základe uznesenia vlády č. 370/2003 (úloha B.7.) pripraví v lehote do 31.3.2004 návrh komunálnej reformy, v rámci ktorej navrhne riešenie aj spornej otázky. Aj z tohto pohľadu je riešenie nekompetentným rezortom (MVRR SR) predčasné.